РЕГЛАМЕНТ ЗА ИЗПЪЛНЕНИЕ (ЕС) 2015/504 НА КОМИСИЯТА
от 11 март 2015 година
за изпълнение на Регламент (ЕС) № 167/2013 на Европейския парламент и на Съвета във връзка с административните изисквания към одобряването и надзора на пазара на земеделски и горски превозни средства
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 167/2013 на Европейския парламент и на Съвета от 5 февруари 2013 г. относно одобряването и надзора на пазара на земеделски и горски превозни средства (1), и по-специално член 22, параграф 4, член 24, параграф 4, член 25, параграфи 2, 3 и 6, член 27, параграф 1, член 33, параграф 2, член 34, параграф 3, член 35, параграф 4, член 45, параграф 2, член 46, параграф 3 и член 53, параграф 8 от него,
като има предвид, че:
(1)
В настоящия регламент са определени подробните административни изисквания към образците на техническата документация и информационния документ (списъка с данни); образецът на сертификата за достъп до бордовата диагностика на превозното средство и до информацията за ремонта и поддръжката на превозното средство; образците на сертификата за съответствие; образците на задължителната табела на производителя и маркировката за ЕС одобряване на типа; образците на ЕС сертификата за одобряване на типа и образецът на списъка на приложимите изисквания или актове, прилагани към ЕС сертификата за одобряване на типа; системата за номериране на ЕС сертификатите за одобряване на типа; образецът на протокола за резултатите от изпитванията, прилаган към ЕС сертификата за одобряване на типа; общите изисквания към формàта на протоколите от изпитване; списъкът на частите и оборудването, които могат да изложат на сериозен риск правилното функциониране на основните системи; всички аспекти във връзка с процедурата за разрешаване на пускането на пазара и пускането в употреба на части или оборудване, които могат да изложат на сериозен риск правилното функциониране на основните системи, както и образецът на сертификата за пускане на пазара и пускане в употреба на части или оборудване, които могат да изложат на сериозен риск правилното функциониране на основните системи; и системата за номериране на сертификатите за пускане на пазара и пускане в употреба на части или оборудване, които могат да изложат на сериозен риск правилното функциониране на основните системи.
(2)
Обратно на Директива 2003/37/ЕО на Европейския парламент и на Съвета (2), в Регламент (ЕС) № 167/2013 е предвиден пълен набор от изисквания, които да се прилагат за ЕС одобряването на типа на цялото превозно средство за всички категории земеделски и горски превозни средства. Следва да се определят административните образци, които да се използват в процедурите за ЕС одобряване на типа.
(3)
След като образците, използвани в процедурите за одобряване на типа, бяха установени в Директива 2003/37/ЕО на Европейския парламент и на Съвета, в превозните средства бяха внедрени нови технологии. Вследствие на това следва да се адаптират образците, които се използват в процедурите за ЕС одобряване на типа.
(4)
За да се указва избраната от производителя процедура, когато се подава заявление за одобряване на типа, следва да се въведе нов образец на документа за техническата документация.
(5)
За да се гарантира приемлив достъп на независимите оператори до информацията за ремонта на превозното средство, включително информацията за системите за бордова диагностика и тяхното взаимодействие с другите системи на превозното средство, производителите трябва да осигуряват недискриминационен достъп до тази информация и да представят доказателства пред органите по одобряването, че изпълняват това изискване. За целта следва да се създаде образец на съответния сертификат на производителя.
(6)
Следва да се установят три образеца на сертификата за съответствие, свързани с процедурите за одобряване на типа на комплектувани, напълно комплектувани и некомплектувани превозни средства.
(7)
За да се докаже, че тракторите, получили одобряване на типа с машини, монтирани на тях, и превозните средства от категории R и S осигуряват задоволително ниво на безопасност, в информационния документ (списъка с данни) следва да се включи част от документацията, съставяща техническото досие за машините по приложение VII към Директива 2006/42/ЕО на Европейския парламент и на Съвета (3). Освен това ЕО декларацията за съответствие на монтираните машини следва да се прилага към сертификата за съответствие на превозното средство.
(8)
За да се опрости най-използваният ЕС сертификат за одобряване на типа, следва да се разработи нов образец, който да е изключително за ЕС одобряването на типа на цялото превозно средство за тип комплектувано превозно средство, докато за другите комбинации от типове превозни средства следва да се установи различен образец на ЕС сертификата за одобряване на типа на цялото превозно средство.
(9)
Следва да се изготви един образец на ЕС сертификата за одобряване на типа, който да се прилага към всички типове системи, за да се хармонизират и опростят образците, които по-рано са били предвидени в отделните директиви на Съюза за всеки тип система. Поради същите съображения следва да се определи друг единен образец за компоненти и отделни технически възли.
(10)
Системата за номериране на ЕС сертификатите за одобряване на типа, предвидена в Директива 2003/37/ЕО, следва да се измени, за да отразява новата структура на актовете, съдържащи изискванията към одобряването на типа, по отношение на които трябва да се доказва съответствието.
(11)
За да се уеднакви начинът на представяне на най-съществената информация от изпитванията за съответствието с техническите изисквания по Регламент (ЕС) № 167/2013 и делегираните актове, приети съгласно посочения регламент, следва да се определи минимален набор от общи изисквания към формàта на протоколите от изпитване.
(12)
За същата цел техническите служби следва да използват образците на протоколите от изпитване по съответния международен регулаторен акт или стандарт EN/ISO при изготвяне на протоколите от изпитване за техническите изисквания, определени в делегираните актове, приети съгласно Регламент (ЕС) № 167/2013, които се основават на тези по международните регулаторни актове или стандартите EN/ISO.
(13)
За да се намали тежестта за производителите, при подаване на заявления за одобряване на типа по Регламент (ЕС) № 167/2013 следва да се приема представянето на протоколи от изпитването на някои компоненти и отделни технически възли, издадени съгласно Директива 2003/37/ЕО, Директива 2007/46/ЕО на Европейския парламент и на Съвета (4), Директива 97/68/ЕО на Европейския парламент и на Съвета (5) и Регламент (ЕС) № 595/2009 на Европейския парламент и на Съвета (6) или международните регулаторни актове, посочени в глава ХIII от Регламент (ЕС) № 167/2013, и делегираните актове и актовете за изпълнение, приети съгласно същия регламент, при условие че нито основните изисквания, нито изискванията към процедурите на изпитване са се променили след извършването на изпитването.
(14)
Мерките, предвидени в настоящия регламент, са в съответствие със становището на комитета по член 69, параграф 1 от Регламент (ЕС) № 167/2013,
ПРИЕ НАСТОЯЩИЯ РЕГЛАМЕНТ:
Член 1
Предмет
С настоящия регламент се определят мерките за изпълнение, посочени в член 68 от Регламент (ЕС) № 167/2013, за да се установят еднакви условия за прилагането на административните изисквания към одобряването на нови земеделски и горски превозни средства и на системите, компонентите и отделните технически възли, предназначени и конструирани за тези превозни средства, както и към пускането на пазара и пускането в употреба на части или оборудване, които могат да изложат на сериозен риск правилното функциониране на системите, които са от основно значение за безопасността на превозното средство или за екологичните му характеристики.
Член 2
Образец на информационния документ (списъка с данни) и техническата документация
Производителите, които подават заявление за ЕС одобряване на типа, представят информационния документ (списъка с данни) и техническата документация, посочени в член 22, параграф 1 и член 22, параграф 2, буква а) от Регламент (ЕС) № 167/2013, като за целта използват образеца, предвиден в приложение I към настоящия регламент.
Член 3
Образец на сертификата на производителя за достъпа до бордовата диагностика (OBD) на превозното средство и до информацията за ремонта и поддръжката на превозното средство
Производителите, за които се прилагат разпоредбите на член 53, параграф 1 от Регламент (ЕС) № 167/2013 и които подават заявление за ЕС одобряване на типа, представят пред органа по одобряването сертификат за достъпа до OBD на превозното средство и до информацията за ремонта и поддръжката на превозното средство в съответствие с член 53, параграф 8 от посочения регламент, като за целта използват образеца, установен в приложение II към настоящия регламент.
Член 4
Образци на сертификата за съответствие
Производителите издават сертификата за съответствие по член 33, параграф 1 от Регламент (ЕС) № 167/2013 съгласно образците, установени в приложение III към настоящия регламент.
Член 5
Образци на задължителната табела и маркировката за ЕС одобряване на типа
Производителите изготвят задължителната табела и маркировката за ЕС одобряване на типа по член 34, параграфи 1 и 2 от Регламент (ЕС) № 167/2013 съгласно образците, установени в приложение IV към настоящия регламент.
Член 6
Образци на ЕС сертификата за одобряване на типа
Органите по одобряването издават ЕС сертификатите за одобряване на типа, посочени в член 25, параграф 1 от Регламент (ЕС) № 167/2013, съгласно образците, установени в приложение V към настоящия регламент.
Член 7
Система за номериране на ЕС сертификатите за одобряване на типа
ЕС сертификатите за одобряване на типа се номерират в съответствие с приложение VI.
Член 8
Образец на протокола за резултатите от изпитванията
Органите по одобряването издават протокола за резултатите от изпитванията, посочен в член 25, параграф 3, буква а) от Регламент (ЕС) № 167/2013, съгласно образеца, установен в приложение VII към настоящия регламент.
Член 9
Формат на протоколите от изпитване
1. Форматът на протоколите от изпитване, посочен в член 27, параграф 1 от Регламент (ЕС) № 167/2013, отговаря на общите изисквания, установени в приложение VIII към настоящия регламент.
2. Съществуващите протоколи от изпитването на компоненти и отделни технически възли, издадени съгласно Директива 2003/37/ЕО, Директива 2007/46/ЕО, Директива 97/68/ЕО и Регламент (ЕС) № 595/2009 или международните регулаторни актове, посочени в глава ХIII от Регламент (ЕС) № 167/2013, и делегираните актове и актовете за изпълнение, приети съгласно същия регламент, се приемат за целите на одобряването на типа по Регламент (ЕС) № 167/2013, при условие че нито основните изисквания, нито изискванията към процедурите на изпитване са се променили след извършването на изпитването. Протоколите от изпитване, отговарящи на тези условия, са посочени в приложение VIII към настоящия регламент.
Член 10
Списък на частите или оборудването, които могат да изложат на сериозен риск правилното функциониране на основните системи
Списъкът на частите или оборудването, които могат да изложат на сериозен риск правилното функциониране на системите от основно значение за безопасността на превозното средство или за екологичните му характеристики, който е посочен в член 45, параграф 2 от Регламент (ЕС) № 167/2013, е установен в приложение IХ към настоящия регламент.
Член 11
Образец на сертификата за пускане на пазара и пускане в употреба на части или оборудване, които могат да изложат на сериозен риск правилното функциониране на основните системи
Органите по одобряването издават сертификата за пускане на пазара и пускане в употреба на части или оборудване, които могат да изложат на сериозен риск правилното функциониране на системите от основно значение за безопасността на превозното средство или за екологичните му характеристики, посочен в член 46, параграф 2 от Регламент (ЕС) № 167/2013, съгласно образеца, установен в приложение X към настоящия регламент.
Член 12
Система за номериране на сертификатите за пускане на пазара и пускане в употреба на части или оборудване, които могат да изложат на сериозен риск правилното функциониране на основните системи
Сертификатите за пускане на пазара и пускане в употреба на части или оборудване, които могат да изложат на сериозен риск правилното функциониране на системите от основно значение за безопасността на превозното средство или за екологичните му характеристики, се номерират съгласно приложение ХI.
Член 13
Влизане в сила и прилагане
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Той се прилага от 1 януари 2016 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 11 март 2015 година.